อิสราเอลตำหนิ 'รมว.ต่างประเทศรัสเซีย' รุนแรง หลังหลุดคำพูด "ฮิตเลอร์เป็นยิว" 
Lavrov claims Ukraine could still have Nazi elements even though country's president is Jewish, saying 'Hitler also had Jewish origins.'
รัฐมนตรีต่างประเทศรัสเซีย เซอร์เกย์ ลาฟรอฟ ตอบคำถามสื่ออิตาลีเรื่องการบุกรุกยูเครนซึ่งทางรัสเซียอ้างว่าเป็นการ "กำจัดอิทธิพลของนาซี" ในยูเครน โดยรัฐมนตรีลาฟรอฟกล่าวว่า ยูเครนอาจยังคงมีองค์ประกอบของความเป็นนาซีอยู่ แม้ว่าบุคคลสำคัญของยูเครน รวมทั้งประธานาธิบดี ต่างเป็นชาวยิว "ฮิตเลอร์ก็ยังมีเชื้อสายยิว ดังนั้นเรื่องนี้ไม่มีความสำคัญแต่อย่างใด" รัฐมนตรีลาฟรอฟกล่าวต่อสื่อดังกล่าวเป็นภาษารัสเซีย และมีการแปลเป็นภาษาอิตาลี อิสราเอลเรียกตัวเอกอัครราชทูตรัสเซียเข้าพบเพื่อประท้วงความเห็นดังกล่าว พร้อมระบุว่าคำพูดของรัฐมนตรีต่างประเทศรัสเซีย เป็นการกล่าวหาชาวยิวว่าก่อเหตุสังหารล้างเผ่าพันธุ์ชาวยิวด้วยกันเองในช่วงสงครามโลกครั้งที่สอง สำนักข่าวรอยเตอร์รายงานด้วยว่า กระทรวงการต่างประเทศอิสราเอลยังเรียกร้องให้เครมลินออกมาขอโทษอย่างเป็นทางการแล้วด้วย รัฐมนตรีต่างประเทศอิสราเอล ยาอีร์ ลาปิด กล่าวว่า คำพูดของรัฐมนตรีลาฟรอฟในครั้งนี้ "ไม่สามารถให้อภัยได้ น่าอับอาย และมีความผิดพลาดอย่างเลวร้ายในเชิงประวัติศาสตร์" และว่า "ชาวยิวไม่เคยสังหารล้างเผ่าพันธุ์กันเองในสงครามโลกครั้งที่สอง" ทางด้านอนุสรณ์สถานการสังหารล้างเผ่าพันธุ์ของอิสราเอล ยาด วาเชม (Yad Vashem) มีแถลงการณ์ว่า คำกล่าวของรัฐมนตรีต่างประเทศรัสเซีย "ไร้สาระ หลงผิด อันตราย และสมควรถูกประณาม" และว่า "ลาฟรอฟพยายามโฆษณาชวนเชื่อเพื่อบิดเบือนเหตุการณ์สังหารล้างเผ่าพันธุ์ เปลี่ยนเหยื่อให้กลายเป็นอาชญากร ด้วยการสนับสนุนคำกล่าวอ้างที่ไม่มีหลักฐานเรื่องที่ฮิตเลอร์มีเชื้อสายยิว" "สิ่งที่ร้ายแรงไม่แพ้กัน คือการเรียกชาวยูเครนและประธานาธิบดีเซเลนสกี ว่าเป็นนาซี ซึ่งถือเป็นการบิดเบือนประวัติศาสตร์และสบประมาทเหยื่อของลัทธินาซี" อนุสรณ์สถาน ยาด วาเชม ระบุ ในช่วงเริ่มต้นของสงครามในยูเครน ประธานาธิบดีวลาดิเมียร์ ปูติน พยายามอ้างความชอบธรรมในการบุกรุกยูเครนโดยกล่าวว่า เป็นการลบล้างอิทธิพลและแนวคิดนาซีในยูเครน แม้ว่าในความเป็นจริง ยูเครนมีรัฐบาลที่มาจากการเลือกตั้ง และประธานาธิบดีเซเลนสกีซึ่งมีเชื้อสายยิวก็สูญเสียญาติพี่น้องหลายคนในเหตุการณ์สังหารล้างเผ่าพันธุ์ชาวยิวเช่นกัน ขณะเดียวกัน ทางการยูเครนออกมาประณามความเห็นของนายลาฟรอฟเช่นกัน โดยที่ปรึกษาประธานาธิบดียูเครนระบุว่า "รัสเซียพยายามสร้างความชอบธรรมในการสังหารหมู่ในยูเครน ด้วยการเขียนประวัติศาสตร์ขึ้นมาใหม่"